b'\n_START_ARTICLE_\nAeroflotin lento 892\n_START_SECTION_\nTapahtumat\n_START_PARAGRAPH_\nMinskist\xc3\xa4 l\xc3\xa4htenyt lento joutui laskeutumaan varakent\xc3\xa4lle Prahaan It\xc3\xa4-Berliiniss\xc3\xa4 vallinneen huonon n\xc3\xa4kyvyyden vuoksi. S\xc3\xa4\xc3\xa4n parannuttua matka jatkui kohti It\xc3\xa4-Berliini\xc3\xa4. Lennon l\xc3\xa4hestyess\xc3\xa4 Sch\xc3\xb6nefeldin lentoasemaa lennonjohto antoi miehist\xc3\xb6lle luvan tehd\xc3\xa4 ILS-l\xc3\xa4hestyminen kiitotielle 25L._NEWLINE_Koneen laskeutuessa kohti kiitotiet\xc3\xa4 25L lennonjohtaja ilmoitti kaikille radiotaajuudella oleville lentokoneille, ett\xc3\xa4 viereinen samansuuntainen kiitotie 25R on suljettu. Lennon 892 radisti ymm\xc3\xa4rsi viestin v\xc3\xa4\xc3\xa4rin ja luuli, ett\xc3\xa4 heille oli annettu lupa laskeutua kiitotielle 25R. H\xc3\xa4n vastasi \xe2\x80\x9dSelv\xc3\xa4, kiitos, 25R\xe2\x80\x9d. Muut miehist\xc3\xb6n j\xc3\xa4senet eiv\xc3\xa4t huomanneet virhett\xc3\xa4, koska he eiv\xc3\xa4t osanneet englantia._NEWLINE_Miehist\xc3\xb6 kytki autopilotin pois p\xc3\xa4\xc3\xa4lt\xc3\xa4 ja alkoi ohjata konetta oikealle kohti kiitotiet\xc3\xa4 25R. Lennonjohtaja huomasi liikkeen ja kertoi miehist\xc3\xb6lle oikean kiitotien olevan 25L. Miehist\xc3\xb6 k\xc3\xa4\xc3\xa4nsi konetta takaisin vasemmalle. K\xc3\xa4\xc3\xa4nn\xc3\xb6sten aikana moottorien tehoasetus oli pidetty koko ajan samana, ja kone oli vajonnut 60 metri\xc3\xa4 liukupolun alapuolelle. Vajoamisnopeus kohosi seitsem\xc3\xa4\xc3\xa4n metriin sekunnissa ja kone jatkoi laskeutumista, kunnes osui puunlatvoihin kolmen kilometrin p\xc3\xa4\xc3\xa4ss\xc3\xa4 kiitotiest\xc3\xa4 ja sy\xc3\xb6ksyi maahan._NEWLINE_Maahansy\xc3\xb6ksyss\xc3\xa4 kuoli heti 61 matkustajaa ja kaikki yhdeks\xc3\xa4n miehist\xc3\xb6n j\xc3\xa4sent\xc3\xa4. Eloon j\xc3\xa4\xc3\xa4neist\xc3\xa4 matkustajista kaksi kuoli viel\xc3\xa4 noin kahden viikon kuluttua vammoihinsa. Kaikkiaan onnettomuudessa kuoli siis 72 ihmist\xc3\xa4. Kymmenen matkustajaa selviytyi.'